《留题郫县西禅院古调诗》
宋代·徐仲谋

郫县七十寺，碁布于郊坰。
景德当道衢，宝塔腾青冥。
其间西禅院，地胜景物灵。
何以使索然，中有大藏经。
自从没官来，卷帙何零丁。
府民纳其直，将迁离梵庭。
奇哉陈氏子，睹此而涕零。
谓寺无九部，何以重佛僧。
如人去五臟，何以主神形。
舍财百万余，赎之俾安宁。
兰若皆修饰，贝叶重芬馨。
签函列金玉，堂殿挥丹青。
永以镇福地，实可壮禅扃。
命僧开宝藏，煌煌如日星。
读诵香院里，音响何冷冷。
闻者与见者，如醉而得醒。
岂不护洪福，深远於沧溟。
凡人富金帛，安能延百龄。
唯有好善道，声誉喧雷霆。
高吟二百言，长使郫民听。

作者简介：徐仲谋，祖籍通州静海（今江苏南通），父祐始迁苏州（清光绪《苏州府志》卷一一一）。仁宗庆历四年（一○四四），以广南东路提点刑狱降知邵武军（《续资治通鉴长编》卷一五三）。嘉祐间知建州（明嘉靖《建宁府志》卷五）。英宗治平元年（一○六四）知湖州，三年五月罢（《嘉泰吴兴志》卷一四）。今录诗二首。